b"\n_START_ARTICLE_\nWordPerfect\n_START_PARAGRAPH_\nWordPerfect er et tekstbehandlingsprogram, der i dag er ejet af\xc2\xa0Corel Corporation. I sidste halvdel af 1980'erne og i begyndelsen af 1990'erne var WordPerfect n\xc3\xa6sten standard inden for tekstbehandling.\xc2\xa0Siden blev markedet overtaget af Microsoft Word, der blev det f\xc3\xb8rende tekstbehandlingsprogram, men WordPerfect har fortsat en relativ stor gruppe brugere.\xc2\xa0_NEWLINE_WordPerfect blev skabt i 1970'erne af Bruce Bastian og Alan Ashton, som grundlagde Satellite Software International, Inc i 1979. Version 1.0 udkom i 1980. Selskabet, som da det var som st\xc3\xb8rst havde 4500 medarbejdere \xc3\xa6ndrede navn til WordPerfect Corporation\xc2\xa0i 1986. I 1994 blev WordPerfect solgt til Novell, som siden solgte det videre til Corel\xc2\xa0i 1996._NEWLINE_WordPerfect s\xc3\xa6lges i dag som WordPerfect Office\xc2\xa0sammen med Quattro Pro, Presentation, Paradox og WordPerfect MAIL._NEWLINE_WordPerfect Document, WPD, er filformatet, som WordPerfect anvender som standardformat. Formatet er v\xc3\xa6ret uforandret siden version 6.1 af WordPerfect, der udkom i\xc2\xa01993._NEWLINE_Tidlige versioner af WordPerfect gjorde udstrakt brug af funktionstasterne F1 til F12, \xc3\xb8verst p\xc3\xa5 tastaturet. Det var helt almindeligt at have et stykke pap monteret oven over disse taster, med forklaring p\xc3\xa5 deres funktioner i programmet."